2010/0303 (COD)

MEDDELELSE FRA KOMMISSIONEN TIL EUROPA-PARLAMENTET i henhold til artikel 294, stk. 6, i traktaten om Den Europæiske Unions funktionsmåde vedrørende

Rådets holdning med henblik på vedtagelse af Europa-Parlamentets og Rådets forordning om ændring af forordning (EF) nr. 1406/2002 om oprettelse af et europæisk agentur for søfartssikkerhed

(EØS-relevant tekst)

1. Sagsforløb

Forslag sendt til Europa-Parlamentet og Rådet (dok. KOM(2010) 611 endelig – 2010/303 COD): || 28. oktober 2010

Udtalelse afgivet af Det Europæiske Økonomiske og Sociale Udvalg: || 16. februar 2011

Europa-Parlamentets førstebehandlingsholdning vedtaget: || 15. december 2011

Ændret forslag fremsendt: || Ikke relevant

Rådets holdning vedtaget: || 4. oktober 2012

2. Formålet med Kommissionens forslag

Formålet med Kommissionens forslag er at ændre forordning (EF) nr. 1406/2002, således at EMSA's eksisterende opgaver og rolle præciseres, og således at EMSA's opgaver udvides til nye områder, der er under udvikling på internationalt niveau og/eller EU-niveau. Forordning (EF) nr. 1406/2002 er ændret tre gange siden 2002 - navnlig som følge af, at der er sket en udvikling i EU's søfartslovgivning.

Ifølge Kommissionens forslag bør EMSA's nuværende mål og opgaver opretholdes. Disse mål og opgaver bør dog fastlægges mere præcist, og EMSA's bistand til Kommissionen, medlemsstaterne og andre parter bør defineres nøjere. EMSA har fået en række nye opgaver som følge af gennemførelsen af den tredje søfartssikkerhedspakke fra 2009, der dækker havnestatskontrol, klassifikationsselskaber, overvågning af skibsfarten, ulykkesefterforskning, skadesgodtgørelse til passagerer, krav til flagstater og rederes erstatningsansvar.

På forskningsområdet bør EMSA inddrages yderligere i EU's havforskning og på grundlag af en analyse af forskningsprojekterne udpege eventuelle opfølgende foranstaltninger ud fra et retligt perspektiv.

Forslaget har også til formål at præcisere, hvilken teknisk bistand EMSA skal yde Kommissionen og medlemsstaterne inden for rammerne af de forskellige internationale og regionale organisationer. Derudover kan nogle af de operative tjenester af høj værdi, der drives af EMSA (SafeSeaNet, CleanSeaNet, LRIT, havnestatskontrol osv.), bidrage betydeligt til andre EU-politikker, f.eks. den integrerede tilgang til farvandsovervågning, der hører ind under den integrerede havpolitik. EMSA bør derudover kunne yde bistand i forbindelse med vurdering og analyse af den belastning af havmiljøet, der tilskrives skibsfarten, f.eks. ballastvand, affald til søs og undervandsstøj. Med denne ændring tydeliggøres det ligeledes, at EMSA's indsatskapacitet også kan benyttes i tilfælde af havforurening, der forårsages af andre kilder end fartøjer, navnlig olieboreplatforme. Forslaget har ligeledes til formål at gøre det lettere at styrke det tekniske samarbejde med nabolandene. Der er i ændringen fastsat begrænsede ekstra midler til EMSA, hvilket er i overensstemmelse med finansieringsoversigten til forslaget.

3. Bemærkninger til Rådets holdning

Rådets holdning afspejler den politiske aftale, som blev indgået mellem Europa-Parlamentet og Rådet den 12. april 2012. Kommissionen kan tilslutte sig denne aftale. Kommissionen har fremsat fire erklæringer, som skal præcisere aftalen. De fire erklæringer er vedlagt som bilag.

Rådet skelner mellem kerneopgaver og accessoriske opgaver. Med hensyn til EMSA's opgaver er alle Kommissionens mål fuldt ud afspejlet i den endelige tekst, idet der i nogle tilfælde er inkluderet yderligere forholdsregler eller begrænsninger. Hermed får EMSA et klart og tydeligt mandat som grundlag for sit fremtidige arbejde. Selvom der fortsat er størst fokus på søfartssikkerhed, giver mandatet EMSA mulighed for at bidrage med sin ekspertise og sine redskaber til andre EU-politikker, hvilket skaber merværdi på EU-plan på den mest effektive måde. Det ser ud til, at det er muligt at gennemføre det nye mandat med de midler, der er anført i finansieringsoversigten til det oprindelige kommissionsforslag. Kommissionen accepterer den ændrede fremgangsmåde for EMSA's besøg i medlemsstaterne, eftersom ændringen tager behørigt hensyn til de politiske spørgsmål, som Kommissionen selv har taget op.

4. Erklæringer fra Kommissionen

Kommissionen har fremsat fire erklæringer, som findes i bilaget.

5. Konklusion

Kommissionen støtter fuldt ud resultaterne af de interinstitutionelle forhandlinger og kan derfor acceptere Rådets førstebehandlingsholdning.

BILAG Erklæringer fra Kommissionen

1. Erklæring om søfartssikringsinspektioner

Når det gælder den tekniske bistand, som agenturet yder Kommissionen i forbindelse med gennemførelsen af inspektioner vedrørende søfartssikring som omhandlet i artikel 2, stk. 2, litra b), bekræfter Kommissionen, at denne bestemmelse ikke anfægter selve karakteren af de søfartssikringsinspektioner, der er fastsat bestemmelser om i Kommissionens forordning (EF) nr. 324/2008 af 9. april 2008 om fastsættelse af reviderede procedurer for Kommissionens inspektioner inden for maritim sikring.

Det skal navnlig bemærkes, at bestemmelsen hverken udvider Kommissionens beføjelser til at foretage inspektioner, eller giver EMSA beføjelser til at foretage søfartssikringsinspektioner alene.

2. Erklæring om EU's kompetence

Med hensyn til den tekniske bistand til medlemsstaterne og Kommissionen med henblik på deltagelse i det relevante arbejde i de tekniske organer henhørende under IMO, er Kommissionen af den opfattelse, at begrebet kompetence i den betydning, der er anvendt i traktaten, også omfatter begrebet EU-interesse, som det anvendes i forbindelse med det praktiske koordineringsarbejde med IMO.

3. Erklæring om havstrategirammedirektivet og drivhusgasemissioner fra skibe

Når det gælder de accessoriske opgaver i artikel 2a, minder Kommissionen om følgende:

1. Formålet med havstrategirammedirektivet er, at der skal skabes god miljøstand i havområderne. Nogle af de former for miljøbelastning, der er anført i tabel 2 i bilag III, kan tilskrives søfarten. Kommissionen har bl.a. til opgave at måle de fremskridt, der er gjort i forbindelse med gennemførelsen af direktivets forskellige elementer, og mener derfor, at det kan være nyttigt at få teknisk bistand fra agenturet til de søfartsrelaterede elementer, navnlig gennem udnyttelsen af de resultater, der tilvejebringes af allerede eksisterende redskaber, f.eks. SafeSeaNet og CleanSeaNet.

2. Når det gælder drivhusgasemissioner fra skibe, mener Kommissionen, at eventuel teknisk bistand fra agenturet ikke bør være begrænset til beregningen af emissioner, fordi dette vil kunne ses som en EU-præference for visse markedsbaserede instrumenter. Kommissionen er desuden af den opfattelse, at teknisk bistand fra agenturet ikke vil have nogen indflydelse på EU's holdning til situationer på globalt eller regionalt.

4. Erklæring om klassifikationsselskaber for fartøjer til de indre vandveje

Kommissionen er af den opfattelse, at EMSA's fremsendelse af relevante oplysninger til Kommissionen som fastsat i artikel 2a, stk. 2, litra f), kan ske på grundlag af agenturets eksisterende ekspertise og derfor ikke kræver yderligere inspektionsmidler.